ΨΗΦΙΣΜΑ ΤΟΥ ΣΥΜΒΟΥΛΙΟΥ

της 18ας Σεπτεμβρίου 1995

για τη θέσπιση του μελλοντικού κανονιστικού πλαισίου των τηλεπικοινωνιών

(95/C 258/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την ανακοίνωση της Επιτροπής της 25ης Ιανουαρίου 1995 με τίτλο «Πράσινη Βίβλος για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης» και την ανακοίνωση της Επιτροπής για τα αποτελέσματα της δημόσιας διαβούλευσης,

το ψήφισμα 93/C 213/01 του Συμβουλίου της 22ας Ιουλίου 1993 σχετικά με την επισκόπηση της κατάστασης στον τομέα των τηλεπικοινωνιών και την ανάγκη περαιτέρω ανάπτυξης της αγοράς αυτής (1),

το ψήφισμα 94/C 48/01 του Συμβουλίου της 7ης Φεβρουαρίου 1994 για τις αρχές που διέπουν την καθολική υπηρεσία στον τομέα των τηλεπικοινωνιών (2),

το ψήφισμα 94/C 379/03 του Συμβουλίου της 22ας Δεκεμβρίου 1994 σχετικά με τις αρχές και το χρονοδιάγραμμα της ελευθέρωσης της τηλεπικοινωνιακής υποδομής (3),

Εκτιμώντας:

ότι τα ψηφίσματα 93/C 213/01 και 94/C 379/03 καθόρισαν, για την 1η Ιανουαρίου 1998, με ενδεχόμενες μεταβατικές περιόδους για ορισμένα κράτη μέλη, την ελευθέρωση της τηλεπικοινωνιακής υποδομής και της δημοσίας υπηρεσίας φωνητικής τηλεφωνίας και παράλληλα το στόχο της διατήρησης και της ανάπτυξης της καθολικής υπηρεσίας 7

ότι, με τα ψηφίσματα αυτά, το Συμβούλιο ζήτησε τον σύντομο καθορισμό ενός σαφούς και σταθερού κανονιστικού πλαισίου στο επίπεδο της Ένωσης, το οποίο να θεσπίζει κοινές αρχές για την εξασφάλιση, μεταξύ άλλων, της παροχής και της χρηματοδότησης της καθολικής υπηρεσίας, της θέσπισης κανόνων στον τομέα της διασύνδεσης, του καθορισμού των όρων και διαδικασιών για τη χορήγηση αδειών, θεμιτού ανταγωνισμού καθώς και μιας πραγματικής και συγκρίσιμης πρόσβασης στις αγορές, συμπεριλαμβανομένων των αγορών των τρίτων χωρών 7

ότι το ψήφισμα 94/C 48/01 διευκρίνισε τα κύρια στοιχεία της καθολικής υπηρεσίας των τηλεπικοινωνιών στην Ένωση σε ανταγωνιστικό περιβάλλον, αναγνωρίζοντας ιδίως τη σημασία της διασφάλισης της κατάλληλης χρηματοδότησής της και της μέριμνας να εξελιχθεί η έννοια της καθολικής υπηρεσίας σύμφωνα με το ρυθμό της τεχνικής προόδου, των εξελίξεων της αγοράς και της εξέλιξης των αναγκών των χρηστών 7

ότι το ψήφισμα 93/C 273/01 κάλεσε πάραυτα τα κράτη μέλη να προαγάγουν μια προοδευτική αναπροσαρμογή των τιμολογίων 7

ότι τα κράτη μέλη μπορούν νόμιμα να προσαρτήσουν σε ορισμένες κατηγορίες εγκρίσεων και άλλες υποχρεώσεις δημόσιας υπηρεσίας, τηρώντας την αρχή της αναλογικότητας 7

ότι το κανονιστικό πλαίσιο πρέπει να προσφέρει συνθήκες θεμιτού ανταγωνισμού, ιδίως μέσω υποχρεώσεων λογιστικής διαφάνειας και μιας δίκαιης διαχείρισης των βασικών πόρων,

1. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για τη δημοσίευση, εκ μέρους της Επιτροπής, της Πράσινης Βίβλου για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης καθώς και για την ευρεία διαβούλευση που ανέλαβε βάσει αυτής και ΣΗΜΕΙΩΝΕΙ ότι έχει επιτευχθεί συναίνεση για τη θέσπιση του ενδεδειγμένου κανονιστικού πλαισίου που θα αφορά ιδίως την καθολική υπηρεσία, τις εγκρίσεις και τη διασύνδεση, γεγονός που θα επιτρέψει την καθιέρωση ενός θεμιτού και δυναμικού ανταγωνισμού σύμφωνα με το χρονοδιάγραμμα που προβλέπουν τα ψηφίσματα 93/C 213/01 και 94/C 379/03,

2. ΑΝΑΓΝΩΡΙΖΕΙ τις σημαντικές κοινωνικές και κοινωνιακές επιπτώσεις της πλήρους ελευθέρωσης του τομέα των τηλεπικοινωνιών και ΣΗΜΕΙΩΝΕΙ ότι η Επιτροπή δημιούργησε ένα forum για τη μελέτη των θιγομένων θεμάτων, και ιδιαιτέρως των τάσεων της εξέλιξης της απασχόλησης στον τομέα αυτόν,

3. ΑΝΑΓΝΩΡΙΖΕΙ ως καίρια στοιχεία για την κατάρτιση του μελλοντικού κανονιστικού πλαισίου των τηλεπικοινωνιών στην Ένωση:

α) τη γενίκευση του ανταγωνισμού στο σύνολο του τομέα, μέσω:

- της θέσπισης, τηρώντας την αρχή της επικουρικότητας, κοινών αρχών σχετικά με τα συστήματα γενικών αδειών και ατομικών εγκρίσεων των κρατών μελών που θα βασίζονται σε ισόρροπες κατηγορίες δικαιωμάτων και υποχρεώσεων,

- της απουσίας οποιουδήποτε περιορισμού εισόδου στην αγορά που δεν αιτιολογείται από αντικειμενικά, διαφανή, αναλογικά και χωρίς διακρίσεις κριτήρια σχετικά με τη διαθεσιμότητα σπάνιων πόρων,

- της χρησιμοποίησης, εκ μέρους των εθνικών ρυθμιστικών αρχών, αντικειμενικών, διάφανων και χωρίς διακρίσεις κριτηρίων και διαδικασιών παροχής,

- μιας αποτελεσματικής διαχείρισης των βασικών πόρων, ιδίως των συχνοτήτων, των αριθμών κλήσης και των δικαιωμάτων διάβασης, η οποία διασφαλίζει δίκαιη μεταχείριση των διαφόρων φορέων της αγοράς, υπό τον έλεγχο των αρμοδίων εθνικών αρχών,

- της προσέγγισης των συστημάτων γενικών αδειών και ατομικών εγκρίσεων για να προωθηθεί η ανάπτυξη των δικτύων και υπηρεσιών σε διευρωπαϊκή βάση 7

β) τη διατήρηση και ανάπτυξη καθολικής υπηρεσίας, σύμφωνα με το ψήφισμα 94/C 48/01, τηρουμένων των αρχών της διαφάνειας, της αναλογικότητας και των μη διακρίσεων, μέσω:

- της επιβολής της υποχρέωσης σε ορισμένους φορείς, εκ μέρους των κρατών μελών, να διασφαλίσουν την παροχή ενός ελαχίστου συνόλου καθορισμένων τηλεπικοινωνιακών υπηρεσιών, δεδομένης ποιότητας, και λαμβάνοντας υπόψη τις ειδικές εθνικές συνθήκες, σε προσιτή τιμή,

- της υιοθέτησης σε επίπεδο Ένωσης κοινών αρχών για τον καθορισμό της οικονομικής αντιστάθμισης που αιτιολογείται από αυτές τις υποχρεώσεις υπέρ των φορέων αυτών, αποδίδοντας παράλληλα ύψιστη σημασία στην αναζήτηση της καλύτερης παραγωγικότητας όσον αφορά την παροχή της καθολικής υπηρεσίας,

- την καθιέρωση εκ μέρους των κρατών μελών, εφόσον χρειάζεται, κανόνων για τον υπολογισμό του τυχόν αντίστοιχου καθαρού κόστους και του μηχανισμού της κατανομής του μεταξύ φορέων της αγοράς, υπό τον έλεγχο των εθνικών ρυθμιστικών αρχών 7

γ) καθιέρωση ειδικών ρυθμίσεων για τη διασύνδεση, ώστε να καθίσταται δυνατή κάθε επικοινωνία μεταξύ τελικών χρηστών. Συγκεκριμένα μέσω:

- της επιβολής υποχρέωσης στους φορείς, στα πλαίσια ορισμένων κατηγοριών αδειών και εγκρίσεων, να ικανοποιούν τα λογικά αιτήματα διασύνδεσης με τρόπο που να μην εισάγει διακρίσεις και τηρώντας τις βασικές απαιτήσεις,

- της συμπληρωματικής υποχρέωσης για ορισμένους από τους φορείς αυτούς, ανάλογα με το μέγεθός τους, τη θέση τους στην αγορά και τις συνθήκες του ανταγωνισμού, να δημοσιεύουν, με τρόπο κατάλληλο, προσφορά διασύνδεσης αναφοράς και να τηρούν την κατάλληλη αναλυτική λογιστική,

- της κατάρτισης κατευθυντήριων γραμμών για την εμπορική διαπραγμάτευση των συμφωνιών διασύνδεσης, καθορίζοντας εκ των προτέρων τους κύριους διαπραγματευτικούς όρους, και ιδιαιτέρως το χρονοδιάγραμμα, κατά τρόπο αντικειμενικό, διαφανή και μη εισάγοντα διακρίσεις,

- της δυνατότητας κάθε μέρους να προσφεύγει στην εθνική ρυθμιστική αρχή για την επίλυση τυχόν διαφορών,

- της δυνατότητας των εθνικών ρυθμιστικών αρχών να επιβάλλουν, σε τελευταίο βαθμό, τη διασύνδεση για τη διασφάλιση του δημοσίου συμφέροντος, με τήρηση της αρχής της αναλογικότητας 7

δ) την εξασφάλιση πραγματικής και συγκρίσιμης πρόσβασης στις αγορές, συμπεριλαμβανομένων των αγορών τρίτων χωρών, ιδίως μέσω συζητήσεων στο κατάλληλο πλαίσιο,

4. ΣΥΜΦΩΝΕΙ ότι η εφαρμογή αυτών των αρχών στο επίπεδο της Ένωσης απαιτεί τη θέσπιση, σύμφωνα με τις διαδικασίες που προβλέπονται από τη συνθήκη, νομοθετικών μέτρων που αφορούν κατά προτεραιότητα:

- την ελευθέρωση του συνόλου των υπηρεσιών και της υποδομής των τηλεπικοινωνιών, σύμφωνα με τις λεπτομέρειες και τις μεταβατικές περιόδους που προβλέπονται στα ψηφίσματα 93/C 213/01 και 94/C 379/03,

- την προσαρμογή των μέτρων παροχής ανοικτού δικτύου στο μελλοντικό ανταγωνιστικό περιβάλλον,

- τη διατήρηση και την ανάπτυξη μιας ελάχιστης προσφοράς υπηρεσιών σε όλη την Ένωση και τον καθορισμό κοινών αρχών στον τομέα της χρηματοδότησης της καθολικής υπηρεσίας,

- τη δημιουργία κοινού πλαισίου για τη διασύνδεση των δικτύων και υπηρεσιών,

- την προσέγγιση των συστημάτων γενικών αδειών και ατομικών εγκρίσεων των κρατών μελών,

5. ΕΠΙΒΕΒΑΙΩΝΕΙ ότι επιβάλλεται οι όροι που διέπουν τον καθορισμό της μελλοντικής πολιτικής της Κοινότητας επί του θέματος να προκύπτουν από πολιτική συμφωνία, βασιζόμενη στο συμβιβασμό του Δεκεμβρίου 1989, και ΣΗΜΕΙΩΝΕΙ ότι η Επιτροπή υποστηρίζει αυτή την προσέγγιση,

6. ΖΗΤΕΙ από την Επιτροπή, σύμφωνα με το χρονοδιάγραμμα που καθορίσθηκε στα ψηφίσματα 93/C 213/01 και 94/C 379/03, να υποβάλει στο Ευρωπαϊκό Κοινοβούλιο και στο Συμβούλιο, πριν από την 1η Ιανουαρίου 1996, όλες τις νομοθετικές διατάξεις για τη σύσταση του ευρωπαϊκού κανονιστικού πλαισίου τηλεπικοινωνιών που συνοδεύει την πλήρη ελευθέρωση του τομέα,

7. ΚΑΛΕΙ τα κράτη μέλη να διευκολύνουν τη θέσπιση δυναμικού ανταγωνισμού, μέσω:

- της προαγωγής της αναπροσαρμογής των τιμολογίων που απαιτείται για τη δημιουργία οικονομικών συνθηκών αποτελεσματικών για όλους τους φορείς και τους χρήστες, ενώ παράλληλα θα εξασφαλίζεται η ανάπτυξη της καθολικής υπηρεσίας,

- του καθορισμού και της δημοσίευσης το συντομότερο, ενόψει του μελλοντικού κοινοτικού κανονιστικού πλαισίου, των συστημάτων γενικών αδειών και ατομικών εγκρίσεων που εφαρμόζονται σε ολόκληρο τον τομέα των τηλεπικοινωνιών,

8. ΚΑΛΕΙ την Επιτροπή και τα κράτη μέλη να συνεχίσουν τη διαβούλευση σχετικά με τη δημιουργία του μελλοντικού κανονιστικού πλαισίου, ιδίως εντός της ad hoc επιτροπής υψηλού επιπέδου εθνικών αρμοδίων για τη θέσπιση ρυθμίσεων, που συστήθηκε με το ψήφισμα 93/C 02/05 (1),

9. ΤΟΝΙΖΕΙ ότι τα βασικά σημεία του κανονιστικού πλαισίου που προβλέπεται από το παρόν ψήφισμα, καθώς και το χρονοδιάγραμμα που προβλέπεται από τα ψηφίσματα 93/C 213/01 και 94/C 379/03, θα πρέπει να χρησιμοποιηθούν ως διαπραγματευτική βάση στα πλαίσια του Παγκόσμιου Οργανισμού Εμπορίου.

(1) ΕΕ αριθ. C 213 της 6. 8. 1993, σ. 1.

(2) ΕΕ αριθ. C 48 της 16. 2. 1994, σ. 1.

(3) ΕΕ αριθ. C 379 της 31. 12. 1994, σ. 4.

(1) ΕΕ αριθ. C 2 της 6. 1. 1993, σ. 5.